জাতীয় সংসদের সরকারি প্রতিষ্ঠান কমিটির সভায় জানানো হয়েছে, বিমান ২০১৫-২০১৬ অর্থবছরে সর্বমোট ২৭৬ কোটি টাকা নীট মুনাফা অর্জন করেছে। গতকাল কমিটির সভাপতি শওকত আলীর সভাপতিত্বে সংসদ ভবনে অনুষ্ঠিত সভায় এ তথ্য জানানো হয়। সভায় বিগত বৈঠকসমূহে সরকারি প্রতিষ্ঠান কমিটির নেয়া বিমান বাংলাদেশ এয়ারলাইন্স লিমিটেড ও বাংলাদেশ বেসামরিক বিমান চলাচল কর্তৃপক্ষ সংশ্লিষ্ট সিদ্ধান্তসমূহের বাস্তবায়ন অগ্রগতি, বিমান বাংলাদেশ এয়ারলাইন্স লিমিটেড ও বাংলাদেশ বেসামরিক বিমান চলাচল কর্তৃপক্ষ সংশ্লিষ্ট সংসদে পেশকৃত সর্বশেষ সিএজি’র অডিট রিপোর্টের মধ্যে অনিষ্পন্ন অডিট আপত্তিগুলো সম্পর্কে বিস্তারিত আলোচনা করা হয়। সভায় জানানো হয়, বিমান বাংলাদেশ এয়ারলাইন্স বর্তমানে ১৫টি আন্তর্জাতিক ও ৭টি অভ্যন্তরীণ গন্তব্যে ফ্লাইট পরিচালনা করছে। এর মধ্যে অধিকাংশ রুটে লাভজনকভাবে ফ্লাইট পরিচালিত হচ্ছে। বিমানের আসন সংরক্ষণ ব্যবস্থা বর্তমানে শতভাগ কম্পিউটারাইজড করা হয়েছে এবং নির্দিষ্ট ফ্লাইটে আসন খালি আছে কিনা সম্মানিত যাত্রী সাধারণ এখন বিমানের ওয়েবসাইট এর মাধ্যমে অনলাইনে এ সর্বশেষ অবস্থা জানতে পারেন। বর্তমানে যাত্রী সাধারণ ইন্টারনেটের মাধ্যমে আসন সংরক্ষণ ও ক্রেডিট কার্ড দিয়ে টিকেট ক্রয় করতে পারেন। বিমানবন্দরের লাগেজ হ্যান্ডেলিং ব্যবস্থাকে আরো বেশি যুগোপযোগী করতে কমিটির পক্ষ থেকে সুপারিশ করা হয়। এছাড়াও সভায় বিমান বাংলাদেশ এয়ারলাইন্স লিমিটেড ও বাংলাদেশ বেসামরিক বিমান চলাচল কর্তৃপক্ষের অনিষ্পন্ন অডিট আপত্তিগুলো দ্বিপক্ষীয় ও ত্রিপক্ষীয় সভার মাধ্যমে নিষ্পন্ন করতে কমিটি সুপারিশ করে।